จับตา! ครม.หาทางออกรีดกำไร “ค่าการกลั่น” หวั่นถูกฟ้อง-ตั้งทีมศึกษา
กระทรวงพลังงาน เตรียมรายงานความคืบหน้าผลการหารือกับโรงกลั่นน้ำมัน เพื่อขอแบ่งกำไรส่วนเกินจากการกลั่นให้ ครม.รับทราบ เพื่อหาทางออกในการหาเงินเข้ากองทุนน้ำมันต่อไป หลังมีความสุ่มเสี่ยงที่รัฐอาจโดนฟ้องภายหลัง และโรงกลั่นต้องปฏิบัติตามกฎหมาย ต.ล.ท.
กระทรวงพลังงาน เตรียมรายงานความคืบหน้าผลการหารือกับโรงกลั่นน้ำมัน เพื่อขอแบ่งกำไรส่วนเกินจากการกลั่นให้ ครม.รับทราบ เพื่อหาทางออกในการหาเงินเข้ากองทุนน้ำมันต่อไป หลังมีความสุ่มเสี่ยงที่รัฐอาจโดนฟ้องภายหลัง และโรงกลั่นต้องปฏิบัติตามกฎหมาย ต.ล.ท.
21 มิ.ย. 2565

ผู้สื่อข่าวรายงานว่า การประชุมคณะรัฐมนตรี หรือ ครม.ที่ทำเนียบรัฐบาลในช่วงเช้าวันนี้ (21 มิ.ย. 2565) ที่มีพล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธาน ต้องจับตาวาระจร หรือ วาระพิจารณาเพิ่มเติม ซึ่งมีรายงานว่ากระทรวงการคลัง และกระทรวงพลังงาน เตรียมเสนอให้ ครม.พิจารณามาตรการลดภาระประชาชนที่ได้รับผลกระทบจากวิกฤตพลังงานรอบใหม่ (ต่อมาตรการเดิม) ระยะเวลา 3 เดือน หรือ ตั้งแต่เดือนกรกฎาคม-กันยายน 2565 อาทิ การคงราคาขายปลีกก๊าซ NGV โครงการเอ็นจีวี เพื่อลมหายใจเดียวกันให้กับผู้ประกอบอาชีพขับขี่รถแท็กซี่ในเขตกรุงเทพฯ และปริมณฑล ที่ 13.62 บาทต่อกิโลกรัม (16 มิ.ย.2565 – 15 ก.ย.2565 )
โดยการให้ส่วนลด 100 บาทต่อคนต่อ 3 เดือน ในการซื้อก๊าซ LPG สำหรับผู้ถือบัตรสวัสดิการแห่งรัฐ และร้านค้า หาบเร่ แผงลอยอาหารที่ถือบัตรสวัสดิการแห่งรัฐ โดยใช้ประมาณรายจ่ายประจำปีงบประมาณ 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น สำหรับผู้ใช้สิทธิ 4 ล้านราย วงเงิน 220 ล้านบาท นอกจากนี้ยังมีมาตรการขอความร่วมมือผู้ค้าน้ำมันให้คงค่าการตลาดจำนวน 1.4 บาทต่อลิตร ต่อไปถึงสิ้นเดือนกันยายน 2565
รวมถึงมาตรการกระตุ้นเศรษฐกิจ ได้แก่ โครงการเราเที่ยวด้วยกันเฟส 5 จำนวน 1.5 ล้านห้อง และมาตรการด้านภาษีให้บริษัทเอกชนหากจัดไปท่องเที่ยวต่างจังหวัดเมืองรอง สามารถนำค่าใช้จ่ายมาหักภาษีนิติบุคคลได้ 2 เท่า ส่วนเมืองหลักหักได้ 1.5 เท่า รวมถึงการจัดงานอีเวนท์ต่างๆ และนิทรรศการต่างจังหวัดก็สามารถนำมาหักภาษีได้ ตั้งแต่วันที่ 15 กรกฎาคม จนถึง 31 ธันวาคม 2565 คาดว่ารัฐจะสูญเสียรายได้ราว 300-500 ล้านบาท
ขณะที่มาตรการเพิ่มเติม คือ มาตรการนำส่งกำไรส่วนหนึ่งที่เกิดจากการกลั่นน้ำมันส่วนเกินของโรงกลั่นน้ำมันในประเทศ จำนวน 6 โรง ส่งเข้ากองทุนน้ำมันเชื้อเพลิงในช่วงวิกฤตราคาน้ำมันแพงเป็นระยะเวลา 3 เดือน หรือ เดือนกรกฎาคม จนถึง เดือนกันยายน 2565 แบ่งออกเป็น
สำหรับน้ำมันดีเซล ประมาณ 5-6 พันล้านบาทต่อเดือน โดยในส่วนนี้จะนำเงินเข้ากองทุนน้ำมันเชื้อเพลิง ซึ่งคาดว่าสิ้นเดือนมิถุนายน 2565 จะติดลบเกือบ 1 แสนล้านบาท และน้ำมันเบนซินประมาณ 1 พันล้านบาทต่อเดือน ซึ่งจะนำมาลดราคาน้ำมันเบนซิน 1 บาทต่อลิตร
นอกจากนี้จะนำกำไรจากส่วนเกินจากโรงแยกแก๊สส่วนหนึ่ง 50 % ประมาณ 1,500 ล้านบาทต่อเดือน เป็นระยะเวลา 3 เดือน เข้ากองทุนน้ำมันฯ เช่นเดียวกัน ซึ่งกระทรวงพลังงานจะรายงานความคืบหน้าการหารือกับผู้ประกอบการโรงกลั่นน้ำมันทั้ง 6 แห่งเมื่อวานนี้
โดยมีรายงานว่า การหารือกับโรงกลั่นน้ำมันเมื่อวานนี้ ที่มีนายกุลิศ สมบัติศิริ ปลัดกระทรวงพลังงาน เป็นประธาน เพื่อหาข้อสรุปเรื่องการขอแบ่งกำไรจากโรงกลั่นฯ ส่งเงินเข้ากองทุนน้ำมันเชื้อเพลิง ซึ่งที่ประชุมมีความเห็นร่วมกันว่าการดำเนินการได้นั้น จะต้องปฏิบัติตามกฎหมายที่ถูกต้อง ไม่เช่นนั้นแล้วจะมีการฟ้องร้องกันตามมา ขณะเดียวกันโรงกลั่นน้ำมัน จะต้องปฏิบัติตามหลักเกณฑ์ของตลาดหลักทรัพย์แห่งประเทศไทย หรือ ต.ล.ท. คือ จะต้องขอความเห็นชอบจากคณะกรรมการของแต่ละบริษัทเสียก่อน
ทั้งนี้ ทางกระทรวงพลังงานยืนยันว่าสามารถทำได้ตามพ.ร.บ.กองทุนน้ำมันฯ มาตรา 14 (4) และมาตรา 27(1) ที่จะมีการเก็บเงินจากโรงกลั่นฯ เข้ากองทุนน้ำมัน ดังนั้นที่ประชุมจึงได้ข้อสรุปว่า คณะกรรมการบริหารกองทุนน้ำมัน หรือ กบน. จะต้องตั้งคณะทำงานมาศึกษา และกำหนดรายละเอียด เพื่อให้กองทุนฯ ออกระเบียบเก็บเงินให้ชัดเจน
สำหรับวงเงินที่โรงกลั่นฯ จะต้องจ่ายเข้ากองทุนน้ำมันฯ ในช่วง 3 เดือน (ก.ค.-ก.ย. 2565) ยังไม่ได้ระบุตัวเลขที่ชัดเจน และอาจจะไม่ใช่ตัวเลข 2 หมื่นล้านบาท เนื่องจากเป็นเพียงตุ๊กตาที่ตั้งขึ้นมาก่อนเท่านั้น โดยวันนี้ (21 มิ.ย. 2565) กระทรวงพลังงานจะเสนอกรอบดังกล่าวในที่ประชุม ครม. พิจารณาต่อไป